1.  นโยบายและภาพรวมการประกอบธุรกิจ

บริษัท บางกอกสหประกันภัย จำกัด (มหาชน)
เป็นบริษัทประกันวินาศภัยแห่งแรกในประเทศไทยที่ดำเนินธุรกิจโดยคนไทย เริ่มก่อตั้งขึ้นเมื่อวันที่ 5
กุมภาพันธ์ พ.ศ.2472 โดยให้บริการรับประกันวินาศภัยทุกประเภท ได้แก่ การรับประกันอัคคีภัย
ภัยทางทะเลและขนส่ง ภัยรถยนต์ และ ภัยเบ็ดเตล็ด
โดยเป็นการรับประกันภัยจากผู้เอาประกันภัยโดยตรง
และการรับประกันภัยต่อจากบริษัทรับประกันภัยทั้งในและต่างประเทศ
ทั้งนี้บริษัทมีการกระจายความเสี่ยงสำหรับงานที่มีทุนประกันภัยสูง
และมีความเสี่ยงภัยสูงไปยังบริษัทรับประกันภัยทั้งใน และต่างประเทศที่มีความมั่นคงด้านการเงิน
และเชื่อถือได้

สำหรับการลงทุนประกอบธุรกิจอื่น บริษัทพิจารณากำหนดนโยบาย และสัดส่วนการลงทุน
โดยคำนึงถึงพระราชบัญญัติประกันวินาศภัย พ.ศ.2535
และประกาศคณะกรรมการกำกับและส่งเสริมการประกอบธุรกิจประกันภัย
เรื่องการลงทุนประกอบธุรกิจอื่นของบริษัทประกันวินาศภัย
ทั้งนี้บริษัทจะลงทุนในธุรกิจที่มีความมั่นคงและผลตอบแทนสูงในระยะยาว

1.  วิสัยทัศน์ วัตถุประสงค์ เป้าหมาย

ตลอดระยะเวลาที่บริษัทได้ดำเนินธุรกิจมาถึง 88 ปี
บริษัทได้ยึดมั่นในนโยบายให้บริการด้วยความซื่อสัตย์ สุจริต และให้ความสำคัญในการให้บริการลูกค้า
เพื่อให้ลูกค้าได้รับความพึงพอใจสูงสุด ทั้งในด้านความสะดวก รวดเร็ว คุณภาพ และ ความยุติธรรม
ดังภารกิจ หรือนโยบายคุณภาพของบริษัท “ทันสมัย ใฝ่ประสิทธิภาพ ใส่ใจลูกค้า ศรัทธาเพิ่มพูน”

บริษัทฯ กำหนดวัตถุประสงค์ในการดำเนินธุรกิจ ดังต่อไปนี้

1.  เพื่อให้ลูกค้าได้รับการบริการที่สะดวก รวดเร็ว และเป็นธรรม โดยได้รับความพึงพอใจสูงสุด

2.  เพื่อให้ผู้ถือหุ้นได้รับผลตอบแทนที่ดีในการลงทุนในหลักทรัพย์ของบริษัท
    การบริหารงานมีประสิทธิภาพ มีความโปร่งใส และตรวจสอบได้ ตามหลักธรรมาภิบาล

3.  เพื่อให้การบริหารจัดการ และปฏิบัติงานมีการพัฒนาอย่างต่อเนื่อง โดยมุ่งคุณภาพผลิตภัณฑ์
    และบริการ อย่างมีประสิทธิภาพ โดยคำนึงถึงความต้องการของผู้รับบริการ

4.  เพื่อให้บุคลากรขององค์กรมีความรู้ ความสามารถ ทักษะในการปฏิบัติงาน
    ความจงรักภักดีต่อองค์กร
    ตลอดจนมีความมุ่งมั่นในการปฏิบัติงานโดยได้รับผลตอบแทนที่เหมาะสม

5.  เพื่อรักษาชื่อเสียง และให้เกิดภาพลักษณ์ที่ดี การดำเนินธุรกิจจะยึดถือความรับผิดชอบต่อสังคม
    โดยให้การสนับสนุน และช่วยเหลือกิจกรรมที่เป็นประโยชน์กับสังคมต่าง ๆ อาทิเช่น
    การบริจาคเงินช่วยเหลือกรณีเกิดภัยพิบัติต่าง ๆ เป็นต้น

บริษัทมีเป้าหมายในการดำเนินธุรกิจในระยะเวลา 3-5 ปีข้างหน้า
คือเพิ่มจำนวนเบี้ยประกันภัยรับรวมให้มากขึ้น
ด้วยการขยายงานทั้งทางด้านการประกันภัยทรัพย์สินส่วนบุคคล (Personal Line)
และการประกันภัยเชิงอุตสาหกรรมและพาณิชย์ (Commercial Line)
ตลอดจนนำเทคโนโลยีที่ทันสมัยต่าง ๆ
มาพัฒนาปรับปรุงให้เข้ากับระบบการทำงานของบริษัทให้เกิดประสิทธิภาพสูงสุด

1.  การเปลี่ยนแปลงและพัฒนาการที่สำคัญ

บริษัท บางกอกสหประกันภัย จำกัด (มหาชน) จดทะเบียนก่อตั้งบริษัท เมื่อวันที่ 5 กุมภาพันธ์
พ.ศ.2472 ในชื่อ “บริษัท ฮั้วเคี้ยวลิ่นฮะกงษี จำกัด”
โดยมีวัตถุประสงค์เพื่อทำการรับประกันอัคคีภัยในประเทศ
ซึ่งนับได้ว่าเป็นบริษัทแรกที่ดำเนินการด้านการรับประกันวินาศภัยในประเทศไทย

ในปี พ.ศ. 2505 บริษัท ได้เปลี่ยนชื่อจากภาษาจีนเป็นภาษาไทย
เพื่อสร้างภาพพจน์ของบริษัทในฐานะคนไทยบริษัทหนึ่ง โดยได้จดทะเบียนเปลี่ยนชื่อเป็น “บริษัท
บางกอกสหประกันภัย จำกัด” เมื่อวันที่ 4 มิถุนายน พ.ศ.2505
และกำหนดสัญลักษณ์ของบริษัทให้สอดคล้องกับชื่อใหม่ อันได้แก่ภาพ “อนุสาวรีย์ประชาธิปไตย”
ซึ่งเป็นเสมือนจุดเริ่มต้นของกรุงเทพสมัยนั้น

พัฒนาการการจดทะเบียนในตลาดหลักทรัพย์แห่งประเทศไทย

ในปี พ.ศ.2531 บริษัทได้เข้าจดทะเบียนในตลาดหลักทรัพย์แห่งประเทศไทย
และมีการเพิ่มทุนจดทะเบียนจากเดิม 12 ล้านบาท เป็น 20 ล้านบาท

ในปี พ.ศ.2559 บริษัทได้เพิ่มทุนจดทะเบียนจาก 200 ล้านบาท เป็น 300 ล้านบาท
ทุนจดทะเบียนที่ชำระแล้ว 299,997,900 บาท มูลค่าหุ้นละ 10 บาท

การเปลี่ยนแปลงและพัฒนาการที่สำคัญอื่น

บริษัทให้ความสำคัญกับพัฒนาการในด้านต่าง ๆ อย่างต่อเนื่อง อาทิเช่น

การพัฒนาประสิทธิภาพในการปฏิบัติงาน
โดยสร้างระบบการควบคุมภายในของกระบวนการทำงานที่สำคัญ
เพื่อให้ผลการปฏิบัติงานของทุกกระบวนการเป็นไปตามเป้าหมาย
นอกจากนี้ยังพัฒนาระบบการประเมินผลการปฏิบัติงานโดยกำหนดตัวชี้วัดในทุกระดับการปฏิบัติงานให้สอดคล้องกับเป้าหมายหลักของบริษัท
ซึ่งจะทำให้การปฏิบัติงานของทุกระดับเชื่อมโยงและสอดคล้องไปในทิศทางเดียวกันทั่วทั้งองค์กร

การพัฒนาระบบการบริหารและติดตามผลการดำเนินงานอย่างต่อเนื่องผ่านระบบ War Room
เพื่อควบคุมผลการดำเนินงานให้เป็นไปตามเป้าหมายและปรับเปลี่ยนแผนงานที่สำคัญ
ให้สอดคล้องและรองรับกับภาวะเศรษฐกิจที่มีการเปลี่ยนแปลงอย่างรวดเร็ว

การพัฒนาปรับปรุงโปรแกรมการจ่ายค่าสินไหมทดแทนรถยนต์
ทำให้มีเครื่องมือในการตรวจสอบค่าสินไหมที่เกิดขึ้น มาจากรายการความเสียหายส่วนใดของรถ
รหัสรถใดที่มีอัตราความเสียหายสูง เพื่อนำมาใช้เป็นสถิติในการคำนวณเบี้ยประกันภัยรถยนต์
ให้ใกล้เคียงกับต้นทุนจริง และเป็นธรรมต่อลูกค้ามากที่สุด เพื่อเป็นฐานข้อมูลนำไปแข่งขันในตลาด

ด้านเทคโนโลยีสารสนเทศ บริษัทมีการพัฒนา Website ของบริษัท http://www.bui.co.th/
ซึ่งจะทำให้ลูกค้าสามารถเข้าถึงข้อมูลด้านประกันภัยประเภทต่างๆ
และข้อมูลเกี่ยวกับบริษัทได้สะดวกและรวดเร็วมากขึ้น

2.  โครงสร้างการถือหุ้นของกลุ่มบริษัท

  - ไม่มี -

3.  ความสัมพันธ์กับกลุ่มธุรกิจของผู้ถือหุ้นใหญ่

บริษัทได้เปิดเผยไว้แล้วในส่วนที่ 2 การจัดการและการกำกับดูแลกิจการ ทั้งนี้
บริษัทไม่มีความจำเป็นต้องพึ่งพิงหรือสนับสนุนทางการเงินระหว่างกัน
และลักษณะการประกอบธุรกิจของผู้ถือหุ้นใหญ่ไม่มีลักษณะการแข่งขันกันอย่างมีนัยสำคัญ

4.  ภาวะเศรษฐกิจและอุตสาหกรรมที่มีผลต่อการดำเนินงาน

ทิศทางเศรษฐกิจไทยปี 2560

มีแนวโน้มเติบโตใกล้เคียงกับปี 2559 ขยายตัวแบบค่อยเป็นค่อยไปในช่วง 2.5%-4.0%
โดยมีแรงหนุนจากการฟื้นตัวของการใช้จ่ายในประเทศและภาคการท่องเที่ยวที่เติบโตอย่างต่อเนื่อง
ประกอบกับภาครัฐใช้นโยบายงบประมาณขาดดุล เข้ามากระตุ้นเศรษฐกิจ
การเร่งรัดการดำเนินการการพัฒนาโครงสร้างพื้นฐานคมนาคม อาทิ
โครงการรถไฟรางคู่และรถไฟฟ้าในเขตเมือง โครงการมอเตอร์เวย์
และโครงการพัฒนาท่าอากาศยาน รวมทั้งการจัดทำงบประมาณรายจ่ายเพิ่มเติมประจำปีงบประมาณ
2560 จำนวน 1.9 แสนล้านบาท
ประกอบกับแนวโน้มรายได้เกษตกรที่ปรับตัวดีขึ้นตามราคาสินค้าโภคภัณฑ์ในตลาดโลก
ขณะที่คณะกรรมการนโยบายการเงิน (กนง.) น่าจะยังคงอัตราดอกเบี้ยจนถึงปลายปี
การลงทุนภาคเอกชนของไทยยังไม่แสดงภาพการฟื้นตัวที่ชัดเจน
นอกจากนี้ยังมีตัวแปรเรื่องปัจจัยทางการเมืองภายในประเทศในประเด็นการเลือกตั้งที่จะเกิดขึ้นหรือไม่

ปัจจัยสนับสนุนการขยายตัวทางเศรษฐกิจ

-   มาตรการกระตุ้นเศรษฐกิจ ปีงบประมาณ 2560 เพื่อให้เกิด Jump Start ในปี 2560
    รัฐบาลวางเป้าหมายให้รัฐวิสาหกิจลงทุนไม่น้อยกว่า 520,000 ล้านบาท
    โดยคณะกรรมการนโยบายรัฐวิสาหกิจ (สคร.)
    เร่งรัดการเบิกจ่ายงบประมาณไปยังรัฐวิสาหกิจทั้ง 45 แห่ง นอกจากนี้ สคร.
    ยังทบทวนแผนฟื้นฟูโครงการลงทุนของรัฐวิสาหกิจอีก 36 โครงการ มูลค่ากว่า 73,000
    ล้านบาท โดยคาดว่าภาคเอกชนจะลงทุนตามมาไม่น้อยกว่า 2-3 แสนล้าน
    รัฐบาลเพิ่มช่องทางระดมทุนผ่านการลงทุนไทยแลนด์ฟิวเจอร์ฟันด์ คือ
    กองทุนรวมประเภทหนึ่งที่รัฐบาลจัดตั้งขึ้นเพื่อระดมทุนจากภาคเอกชนเพื่อเป็นแหล่งเงินทุนในการก่อสร้างโครงการพื้นฐานที่เป็นประโยชน์ต่อการพัฒนาประเทศโดยเฉพาะด้านคมนาคม
    เช่น รถไฟทางคู่ รถไฟความเร็วสูง รถไฟฟ้าขนส่งมวลชน มอเตอร์เวย์ เป็นต้น
    นอกจากนี้รัฐบาลยังผลักดันงบประมาณเพิ่มเติมกลางปี 1.9 แสนล้านบาทเพื่อให้กลุ่มจังหวัด 18
    จังหวัด นำไปใช้ในโครงการลงทุนภายใต้ยุทธศาสตร์กลุ่มจังหวัดและสอดคล้องกับไทยแลนด์
    4.0 โดยงบประมาณดังกล่าวรัฐบาลมองว่าเป็นการขับเคลื่อนเศรษฐกิจในท้องถิ่นอย่างจริงจัง
    โดยมองโมเดลธุรกิจต้นแบบการขับเคลื่อนธุรกิจท้องถิ่นของจีน
    ซึ่งจะช่วยกระตุ้นกำลังซื้อในต่างจังหวัดและช่วยเพิ่มรายได้ให้กับคนต่างจังหวัดทำให้อุตสาหกรรมเบา
    อาทิ แปรรูปอาหาร แปรรูปสินค้าเกษตกร ได้รับผลดี

-   การฟื้นตัวอย่างช้าๆ ของเศรษฐกิจโลก IMF คาดการณ์เศรษฐกิจโลกจะขยายตัวร้อยละ 3.4
    เพื่มขึ้นจากการขยายตัวในปี 2559 ตามการขยายตัวเพิ่มขึ้นของ 1)
    เศรษฐกิจสหรัฐอเมริกาซึ่งคาดว่าจะขยายตัวร้อยละ 2.2
    โดยได้รับปัจจัยสนับสนุนจากการบริโภคในครัวเรือนที่ดีขึ้นตามการฟื้นตัวของตลาดแรงงาน
    การปรับตัวดีขึ้นของบรรยากาศทางเศรษฐกิจหลังการเลือกตั้ง
    และการปรับตัวดีขึ้นของการลงทุนภาคอสังหาริมทรัพย์และในด้านของพลังงาน 2)
    เศรษฐกิจญี่ปุ่น IMF คาดการณ์ขยายตัวที่ร้อยละ 0.6
    โดยได้รับปัจจัยสนับสนุนสำคัญจากมาตรการกระตุ้นเศรษฐกิจทางการคลัง
    แม้ว่าญี่ปุ่นยังคงประสบภาวะเงินฝืดเรื้อรัง 3)
    เศรษฐกิจจีนยังมีปัจจัยสนับสนุนด้านนโยบายที่แข็งแกร่ง
    การเติบโตของสินเชื่อที่ส่งผลกระทบต่อการบริโภคภายในประเทศ 4)
    กลุ่มประเทศอาเซียนที่คาดว่าจะขยายตัวทางเศรษฐกิจเพิ่มขึ้นร้อยละ 4.9
    โดยได้รับผลกระทบจากการขยายตัวทางเศรษฐกิจของเมียนม่าจากร้อยละ 7.8 ในปี 2559
    เป็นร้อยละ 8.4 ในปี 2560
    เนื่องจากการยกเลิกมาตรการคว่ำบาตรทางเศรษฐกิจและการเงินของสหรัฐอเมริกาได้ประกาศคืนสิทธิ์ยกเว้นภาษี
    GSP ให้แก่เมียนม่า ทำให้มูลค่าการค้าระหว่างกันเพิ่มขึ้น
    รวมไปถึงรัฐบาลชุดใหม่มีนโยบายเน้นการลงทุนโครงสร้างพื้นฐานและสนับสนุนวิสาหกิจขนาดกลางและขนาดย่อมเพื่อให้เกิดการสร้างงานและพัฒนาเศรษฐกิจประเทศ

-   ระดับน้ำในเขื่อนเพื่อการเกษตรถือว่าอยู่ในเกณฑ์ดี เมื่อเทียบกับระยะเดียวกันของปีก่อน
    ถ้าเกิดเหตุการณ์ฝนทิ้งช่วงขึ้นอีก ภาคเกษตรจะมีน้ำสำรองสามารถรับมือได้ดีกว่าปี2559
    ประกอบกับมาตรการช่วยเหลือเกษตรกร จะส่งผลต่อเนื่อง
    และราคาสินค้าเกษตรบางประเภทในตลาดโลกเริ่มขยับสูงขึ้น

-   การบริโภคภาคเอกชนที่ขยายตัวสูง
    ได้รับแรงสนับสนุนจากรายได้เกษตรกรที่ปรับดีขึ้นทั้งด้านราคาและผลผลิตแม้ยังต่ำกว่าในอดีต
    รายได้จากการส่งออกสินค้าที่ปรับดีขึ้น รายจ่ายผ่อนชำระรถยนต์ที่ทยอยหมดลงหลังครบระยะ 5
    ปี ตามเงื่อนไขของมาตรการรถยนต์คันแรกมาตรการกระตุ้นของภาครัฐ
    ซึ่งส่วนหนึ่งเป็นการเลื่อนการบริโภคในอนาคตมาใช้ เช่น
    มาตรการลดหย่อนภาษีเพื่อกระตุ้นการบริโภคในช่วงปลายปี 2559
    มาตรการเงินโอนเพื่อผู้มีรายได้น้อย

ปัจจัยความเสี่ยงและข้อจำกัดประจำปี 2560

-   นโยบายเศรษฐกิจของประธานาธิบดีคนใหม่ของสหรัฐฯ
    ในการดำเนินนโยบายเศรษฐกิจมีความต่างออกไปจากแนวทางที่เคยใช้ในช่วงที่ผ่านมา
    ในด้านหนึ่งแนวคิดที่จะลดภาษีเงินได้และลงทุนในโครงสร้างพื้นฐานจะส่งผลดีต่อเศรษฐกิจภายในประเทศของสหรัฐฯ
    แต่ในด้านการต่างประเทศ
    แนวคิดที่สวนทางกับการค้าเสรีมีโอกาสนำไปสู่นโยบายที่น่าจะส่งผลเสียต่อการค้าโลกมากกว่าผลดี
    ในกรณีรุนแรงของการกีดกันทางการค้าของสหรัฐฯ เช่น
    การตั้งกำแพงภาษีนำเข้าในอัตราสูงถึง 45% ตามที่ได้หาเสียงไว้
    อาจนำไปสู่สงครามการค้าระหว่างประเทศหากเกิดการตอบโต้จากคู่ค้าสำคัญโดยเฉพาะจีน
    ในกรณีดังกล่าวผลเสียจะเกิดขึ้นกับหลายประเทศรวมทั้งสหรัฐฯ เอง
    ขณะที่ไทยก็มีแนวโน้มได้รับผลกระทบทั้งทางตรงและทางอ้อม
    โดยเฉพาะอุตสาหกรรมการผลิตสินค้าขั้นกลางของไทยที่เกี่ยวข้องกับห่วงโซ่อุปทานของสินค้าที่จีนผลิตเพื่อส่งออกไปสหรัฐฯ
    เช่น ชิ้นส่วนอิเล็กทรอนิกส์ พลาสติกขั้นต้น และไม้ที่ใช้ทำเฟอร์นิเจอร์ เป็นต้น

-   ความกังวลต่อสภาวะเศรษฐกิจยุโรป นายกรัฐมนตรีอังกฤษประกาศแนวทางการถอนตัวจาก
    EUในรูปแบบที่หลุดออกจากการเป็นสมาชิกตลาดเดียวยุโรป (European Single Market)
    นั่นคือการตัดความสัมพันธ์ทางเศรษฐกิจที่เหนียวแน่นระหว่างกัน
    พร้อมทั้งแสดงจุดยืนในการเริ่มสานสัมพันธ์ใหม่กับ EU ทั้ง 27 ประเทศ
    การถอนตัวในรูปแบบนีเสมือนว่าอังกฤษไม่มีความเกี่ยวพันทางเศรษฐกิจใดๆ กับ EU
    ทำให้ธุรกิจในภูมิภาคต้องปรับตัวค่อนข้างมาก ยิ่งเพิ่มแรงกดดันต่อเศรษฐกิจของ EU
    จะทยอยเกิดขึ้นโดยใช้เวลา 2 ปี โดยผลในเชิงเศรษฐกิจจะค่อยๆ
    ปรากฏในช่วงครึ่งหลังของปี 2560 เมื่อรวมกับความไม่แน่นอนทางการเมือง
    สำหรับผู้ที่จะได้ขึ้นดำรงตำแหน่งผู้บริหารประเทศคนใหม่ในหลายประเทศที่มีการจัดการเลือกตั้งทั่วไป
    ทั้งเนเธอร์แลนด์ ฝรั่งเศส เยอรมนี
    และออสเตรียซึ่งเป็นประเทศที่มีบทบาทสำคัญทางเศรษฐกิจของภูมิภาค การส่งออกของไทยไป
    EU ในปี 2560 อาจยังคงมีภาพที่อ่อนแอ อาจมีอัตราการเติบโตใกล้เคียงร้อยละ 0
    และส่งผลต่อเนื่องมาถึงปี 2560 ซึ่งภายใต้สถานการณ์เศรษฐกิจ EU
    ข้างต้นการส่งออกของไทยไป EU ในปี 2560 อาจเติบโตในระดับต่ำ เพียงร้อยละ 1.0

-   ราคาน้ำมันที่สร้างความผันผวนมาตั้งแต่ต้นปี 2559 หลังจากปรับตัวลงไปอยู่ระดับต่ำกว่า 30
    ดอลลาร์ต่อบาร์เรล ในช่วงที่ตลาดหุ้นทั่วโลกปรับฐานตอนต้นปี
    ก่อนที่จะค่อยๆฟื้นตัวหลังเริ่มคลายความกังวลเรื่องอุปสงค์โลกที่ชะลอตัว
    และล่าสุดกลุ่มประเทศผู้ส่งออกน้ำมัน (โอเปก)
    สามารถบรรลุข้อตกลงปรับลดกำลังการผลิตครั้งแรกในรอบ 8 ปี
    เพื่อพยุงราคาน้ำมันในตลาดโลกที่ถูกกดดันจากปัญหาอุปทานล้นตลาด
    ส่งผลให้ราคาน้ำมันปรับตัวขึ้นมายืนเหนือ 50 ดอลลาร์ต่อบาร์เรล

2.  ลักษณะการประกอบธุรกิจ

โครงสร้างรายได้

บริษัทประกอบธุรกิจหลักด้านประกันวินาศภัย คือการให้บริการด้านรับการเสี่ยงภัยจากผู้เอาประกันภัย
ตามกรมธรรม์ประเภทต่าง ๆ เช่น กรมธรรม์ประกันอัคคีภัย กรมธรรม์ประกันภัยทางทะเลและขนส่ง
กรมธรรม์ประกันภัยรถยนต์ และกรมธรรม์ประกันภัยเบ็ดเตล็ด
ที่ผู้เอาประกันภัยสามารถเลือกซื้อได้ตามความต้องการเพื่อให้เหมาะสมกับทรัพย์สินแต่ละประเภท
นอกจากนั้นบริษัทยังมีอาคารสำนักงานสูง 20 ชั้น สำหรับให้เช่าเป็นที่ตั้งสำนักงานต่าง ๆ และ
อาคารสำนักงานสูง 7 ชั้น ที่ส่วนหนึ่งใช้เป็นสำนักงานของบริษัท และอีกส่วนหนึ่งให้เช่า
ทำให้เกิดรายได้เสริมเป็นการเพิ่มพูนรายได้ให้กับบริษัทฯ

ในปี 2559 บริษัทมีรายได้จากการรับประกันวินาศภัยร้อยละ 91.97
และรายได้จากการให้เช่าอาคารลงทุนและอื่น ๆ ร้อยละ 8.03

  หน่วย: บาท

[]

ผลการดำเนินงานในปีที่ผ่านมาเพิ่มขึ้นจากปี 2558
เนื่องจากบริษัทมีการปรับกลยุทธ์ในการบริหารงานโดยใช้กลยุทธ์ที่หลากหลาย ทั้งด้านผลิตภัณฑ์ ราคา
และเงื่อนไขความคุ้มครองที่ตอบสนองต่อความต้องการของลูกค้าและตลาด
นอกจากนี้ยังมุ่งเน้นการคัดเลือกงานรับประกันที่มีคุณภาพมากขึ้น
และควบคุมต้นทุนการบริหารงานให้อยู่ในระดับที่แข่งขันได้
เพื่อเพิ่มรายได้และส่วนแบ่งตลาดรวมถึงสร้างผลกำไรให้แก่บริษัทมากขึ้น

1.  ลักษณะผลิตภัณฑ์หรือการบริการ

สำหรับธุรกิจหลักด้านประกันวินาศภัย ซึ่งให้บริการด้านรับการเสี่ยงภัยตามกรมธรรม์ประเภทต่างๆ
เช่น กรมธรรม์ประกันอัคคีภัย กรมธรรม์ประกันภัยทางทะเลและขนส่ง กรมธรรม์ประกันภัยรถยนต์
และกรมธรรม์ประกันภัยเบ็ดเตล็ดที่ผู้เอาประกันภัยสามารถเลือกซื้อได้ตามความต้องการ
เพื่อให้เหมาะสมกับทรัพย์สินแต่ละประเภท นั้น สามารถแบ่งประเภทกรมธรรม์ต่างๆ โดยสังเขปดังนี้

1.  การประกันอัคคีภัย

เป็นการประกันภัยซึ่งให้ความคุ้มครองต่อทรัพย์สินที่เอาประกันภัย ได้แก่ อาคารสิ่งปลูกสร้าง
สต๊อคสินค้า และเฟอร์นิเจอร์
รวมถึงการขาดประโยชน์ที่เจ้าของหรือผู้มีส่วนได้เสียต้องสูญเสียหรือเสียหาย เนื่องจากเพลิงไหม้
หรือฟ้าผ่า หรือการระเบิดของแก๊สและภัยอื่น ๆ ที่ได้เอาประกันภัยไว้

1.  การประกันภัยทางทะเลและการขนส่ง

เป็นการประกันภัยที่มุ่งให้ความคุ้มครองต่อความสูญเสียหรือเสียหายซึ่งเกิดขึ้นกับทรัพย์สินที่เอาประกันภัยได้รับความเสียหาย
ในระหว่างการเดินทางหรือการขนส่งทั้งทางทะเล ทางอากาศ และทางบก
หรือแม้แต่ความรับผิดชอบของเจ้าของยานพาหนะที่มีต่อทรัพย์สินรับขน

2.  การประกันภัยรถยนต์ แบ่งออกเป็น 2 ประเภทใหญ่ ๆ ดังนี้ คือ

1.  การประกันภัยรถยนต์ภาคบังคับ เป็นการประกันภัยที่พระราชบัญญัติคุ้มครองผู้ประสบภัยจากรถ
    พ.ศ. 2535

1.  การประกันภัยรถยนต์ภาคสมัครใจ
    เป็นการประกันภัยซึ่งเจ้าของรถมีความประสงค์จะมอบหมายความเสี่ยงภัยจากอุบัติเหตุจากการใช้รถให้กับผู้รับประกันภัยเป็นผู้รับเสี่ยงภัยไว้แทน

  4. การประกันภัยเบ็ดเตล็ด

เป็นการประกันวินาศภัยทุกประเภทนอกเหนือจากการประกันอัคคีภัย
การประกันภัยทางทะเลและขนส่ง และการประกันภัยรถยนต์
ซึ่งประกอบไปด้วยความคุ้มครองหลายรูปแบบ เช่น การประกันภัยทรัพย์สิน
การประกันความรับผิดต่อบุคคลภายนอก การประกันวิศวกรรม การประกันอุบัติเหตุส่วนบุคคล
การประกันสุขภาพ และอื่น ๆ ฯลฯ

ทั้งนี้
บริษัทได้รับใบอนุญาตการประกอบธุรกิจประกันวินาศภัยจากสำนักงานคณะกรรมการกำกับและส่งเสริมการประกอบธุรกิจประกันภัย
(สำนักงาน คปภ.)

2.  การตลาดและการแข่งขัน

กลยุทธ์การแข่งขันในภาพรวม

บริษัทมุ่งเน้นการพัฒนาคุณภาพและประสิทธิภาพของงานและผลิตภัณฑ์
เพื่อให้ลูกค้าเกิดความพึงพอใจโดยกำหนดกลยุทธ์เพื่อรองรับการขยายงานและสนับสนุนนโยบายการบริหารงานดังนี้

1.  ปรับปรุงผลิตภัณฑ์ปัจจุบันและพัฒนาผลิตภัณฑ์ใหม่ที่มีความเชี่ยวชาญและ
    มีช่องว่างทางการตลาดใหม่ ๆ

2.  รักษาตลาดลูกค้าต่ออายุ ขยายงานใหม่โดยเพิ่มช่องทางการขายและปริมาณผู้ขายที่มีคุณภาพ

3.  ตอบสนองความต้องการที่เปลี่ยนแปลงไปอย่างรวดเร็วของลูกค้า คู่ค้า
    ผู้ถือหุ้นพนักงานได้อย่างต่อเนื่องและยั่งยืน

4.  มุ่งเน้นการบริการที่ทันสมัย รวดเร็ว มีประสิทธิภาพ
    เพื่อสร้างความพึงพอใจให้ลูกค้าและรองรับการแข่งขันได้อย่างมีประสิทธิภาพ

กลุ่มลูกค้าเป้าหมายของบริษัท สามารถแบ่งออกได้เป็น 2 กลุ่มคือ

1.  ลูกค้าองค์กร ได้แก่ โรงงานอุตสาหกรรม บริษัทห้างร้าน และผู้ประกอบธุรกิจในสาขาต่าง ๆ

2.  ลูกค้ารายย่อย

สภาวะการแข่งขันของอุตสาหกรรม

สภาพทั่วไปตลาดประกันภัยคาดว่าจะมีการเติบโตเพิ่มขึ้นอย่างต่อเนื่อง
โดยมีประกันภัยเบ็ดเตล็ดเป็นตัวขับเคลื่อนการเติบโตของธุรกิจ
ซึ่งจะมุ่งเน้นการขยายฐานลูกค้ารายย่อยที่มีแนวโน้มขยายตัวอย่างต่อเนื่องและขยายงานสู่ภูมิภาคมากขึ้น
สำหรับภาพรวมการแข่งขันของธุรกิจจะมีการแข่งขันที่รุนแรงมากขึ้น โดยเฉพาะธนาคารพาณิชย์
ห้างสรรพสินค้าและห้างค้าปลีกที่หันมาขายสินค้าประเภทประกันวินาศภัย
ซึ่งอาจจะกระทบในส่วนของลูกค้ารายย่อย ขณะที่ลูกค้ารายใหญ่บริษัทยังมีความได้เปรียบอยู่
แต่ต้องปรับตัวให้เข้ากับภาวะการแข่งขันทั้งในด้านสินค้าและบริการ
รวมถึงมุ่งเน้นการรักษาฐานลูกค้าเดิมไว้

ส่วนแบ่งตลาดภายในอุตสาหกรรม

ในปี 2559 ที่ผ่านมา ฝ่ายวิเคราะห์ธุรกิจและสถิติ
สำนักงานคณะกรรมการกำกับและส่งเสริมการประกอบธุรกิจ (คปภ.)
ได้รวบรวมว่าธุรกิจประกันภัยมีกรมธรรม์ประกันภัยรวมจำนวน 55.75 ล้านกรมธรรม์
จำนวนเงินเอาประกันภัย 102.05 ล้านล้านบาท เบี้ยประกันรับโดยตรง 211,813 ล้านบาท
มีอัตราการเติบโตของจำนวนกรมธรรม์ลดลงร้อยละ 0.47
มีอัตราการเติบโตของทุนประกันภัยลดลงร้อยละ 1.47
และมีอัตราการเติบโตของเบี้ยประกันภัยรับโดยตรงเพิ่มขึ้นร้อยละ 1.21

บริษัทจำหน่ายกรมธรรม์ในปี 2559 รวมจำนวน 55,978 กรมธรรม์ จำนวนเงินเอาประกันภัย
540,316 ล้านบาท เบี้ยประกันรับโดยตรง 959.61 ล้านบาท
มีอัตราการเติบโตของเบี้ยรับประกันภัยโดยตรงเพิ่มขึ้นร้อยละ 15.48
คิดเป็นส่วนแบ่งการตลาดร้อยละ 0.45 ซึ่งเพิ่มขึ้นจากปี 2558 ที่มีส่วนแบ่งการตลาดร้อยละ 0.50
โดยสามารถแยกตามประเภทการประกันภัยได้ดังนี้

  --------------------------------- ------------ ------- ------------ -------
  ประเภทการประกัน                    2559                 2558         

                                    ส่วนแบ่งตลาด   ลำดับที่   ส่วนแบ่งตลาด   ลำดับที่

  อัคคีภัย                             1.00 %       19 / 53 1.02 %       20 / 54

  ภัยทางทะเลและขนส่ง                  0.46 %       28 / 51 0.54 %       27 / 52

  ภัยรถยนต์-โดยข้อบังคับของกฎหมาย        0.21 %       40 / 50 0.28 %       39 / 51

  -โดยความสมัครใจ                    0.17 %       39 / 49 0.14 %       40 / 50

  ภัยเบ็ดเตล็ด-ความเสี่ยงภัยทรัพย์สิน        0.92 %       23 / 47 0.84 %       23 / 48

  -ความรับผิดชอบต่อบุคคลภายนอก          0.31 %       25 / 36 0.33 %       24 / 36

  -อุบัติเหตุส่วนบุคคล                    0.28 %       28 / 57 0.22 %       29 / 58

  -สุขภาพ                            3.74 %       7 / 31  2.47 %       13 / 31

  -อื่น                               0.19 %       36 / 49 0.36 %       29 / 52

  รวม                               0.45 %       37 / 60 0.40 %       40 / 61
  --------------------------------- ------------ ------- ------------ -------

ลำดับที่* หมายถึง
ลำดับที่ของบริษัทในอุตสาหกรรม/จำนวนอุตสาหกรรมทั้งหมดที่รับประกันงานประเภทนั้น ๆ

ที่มา : ข้อมูลเบี้ยประกันภัยรับโดยตรงจาก ฝ่ายวิเคราะห์ธุรกิจและสถิติ สำนักงาน (คปภ.)
เดือนมกราคม – ธันวาคม 2559

1.  การจัดหาผลิตภัณฑ์และบริการ

เนื่องจากบริษัทดำเนินการมากว่า 88 ปี ฐานลูกค้าเดิมของบริษัทมาจากตัวแทน นายหน้า
สถาบันการเงิน และการขายตรง ต่อมาสภาวะการแข่งขันของตลาดประกันภัยมีมากขึ้น
ประชาชนมีความรู้เกี่ยวกับการประกันภัย และเห็นความสำคัญของการทำประกันภัยมากขึ้น
นอกจากนั้นผู้ประกอบการ และเจ้าของธุรกิจไม่ว่าจะเป็นขนาดเล็ก หรือขนาดใหญ่
ต่างก็ต้องการการประกันภัยแบบที่เหมาะสมและมีประสิทธิภาพมากที่สุด
นายหน้าจึงมีบทบาทสำคัญอย่างมากในการเสนอแบบต่าง ๆ
ของการประกันภัยที่สอดคล้องและเหมาะสมกับธุรกิจของลูกค้านั้น ๆ

บริษัทเล็งเห็นถึงการเปลี่ยนแปลงแหล่งของฐานธุรกิจ จึงได้ขยายงานโดยการรับงานผ่านนายหน้า
และสถาบันการเงินมากขึ้น นอกเหนือไปจากดำเนินการกับติดต่อกับลูกค้าโดยตรง ส่วนตัวแทนย่อย
ก็ยังคงเป็นแหล่งงานที่มั่นคงของบริษัทเช่นเดิม กล่าวโดยสรุปได้ว่า แหล่งงานของบริษัท
สามารถแบ่งเป็นกลุ่มได้คือ

1.  ประกันภัยเชิงอุตสาหกรรมและพาณิชย์ (Commercial Line) แหล่งงานมาจากนายหน้า
    สถาบันการเงิน

2.  ประกันภัยทรัพย์สินส่วนบุคคล (Personal Line) มาจากตัวแทน และการขายตรง

ผลิตภัณฑ์ของบริษัท เป็นกรมธรรม์ประกันภัยประเภทต่าง ๆ
ที่ได้รับความเห็นชอบจากสำนักงานคณะกรรมการกำกับและส่งเสริมการประกอบธุรกิจประกันภัย
ทั้งกรมธรรม์แบบมาตรฐาน และกรมธรรม์ที่ถูกออกแบบให้เหมาะสมกับลูกค้าแต่ละราย
โดยบริษัทมีการพัฒนาทั้งในด้านบุคลากร อุปกรณ์เครื่องมือเครื่องใช้
รวมถึงระบบการดำเนินงานอย่างต่อเนื่อง
และยึดหลักการลงทุนโดยไม่ได้มุ่งหวังให้เกิดผลตอบแทนสูงสุดแต่เพียงอย่างเดียว
แต่มุ่งหวังให้บริษัทสามารถดำรงสภาพคล่องได้อย่างเหมาะสมด้วย

3.  ปัจจัยความเสี่ยง

เพื่อให้การดำเนินงานของบริษัทเป็นไปอย่างมีประสิทธิภาพและบรรลุวัตถุประสงค์ตามที่กำหนดไว้
บริษัทจึงให้ความสำคัญต่อการพัฒนาและปรับปรุงกระบวนการบริหารความเสี่ยงให้มีประสิทธิภาพอย่างต่อเนื่อง
และส่งเสริมให้พนักงานทุกระดับตระหนักและให้ความสำคัญต่อการควบคุมความเสี่ยงให้อยู่ในระดับที่ยอมรับได้

บริษัทกำหนดให้จัดตั้งคณะกรรมการบริหารความเสี่ยง
เพื่อทำหน้าที่กำกับดูแลและบริหารระบบการจัดการความเสี่ยงภัยในภาพรวมของบริษัท
ให้เป็นไปตามนโยบายการบริหารจัดการความเสี่ยงที่กำหนดไว้อย่างเหมาะสม
โดยมีคณะกรรมการชุดย่อย ได้แก่ คณะกรรมการพิจารณาการรับประกันภัย
คณะกรรมการจัดการค่าสินไหมทดแทน คณะกรรมการพิจารณาการลงทุน
และคณะกรรมการฝ่ายบริหาร
ทำหน้าที่ติดตามและบริหารจัดการความเสี่ยงที่เกี่ยวข้องกับงานที่ได้รับมอบหมายในแต่ละคณะกรรมการ
เพื่อให้การบริหารจัดการความเสี่ยงเป็นไปอย่างมีประสิทธิภาพ นอกจากนี้บริษัทยังมีการปรับปรุง
แก้ไข นโยบาย และบริหารจัดการความเสี่ยงภัยในแต่ละประเภท ให้สอดคล้องกับกฎระเบียบ
ข้อบังคับ และกฎหมายที่เกี่ยวข้อง

สำหรับกระบวนการบริหารความเสี่ยงนั้น บริษัทได้กำหนดขั้นตอนที่สำคัญไว้ 4 ขั้นตอน ได้แก่
การระบุความเสี่ยง (Risk Indentification) การประเมินความเสี่ยง (Risk
Assessment) การตอบสนองต่อความเสี่ยง (Risk Response)
และการติดตามและประเมินผลการบริหารความเสี่ยง (Risk Monitoring and Review)
ตามมาตรฐานการบริหารความเสี่ยงแบบบูรณาการ โดยการระบุความเสี่ยง
บริษัทได้พิจารณาให้ครอบคลุมความเสี่ยงในด้านต่างๆ ได้แก่ ความเสี่ยงด้านกลยุทธ์
ความเสี่ยงด้านประกันภัย ความเสี่ยงด้านตลาด, ความเสี่ยงด้านกระจุกตัว ความเสี่ยงด้านเครดิต
ความเสี่ยงด้านสภาพคล่อง ความเสี่ยงด้านปฏิบัติการ และความเสี่ยงด้านการปฏิบัติตามกฎหมาย

1.  ความเสี่ยงด้านกลยุทธ์ (Strategic Risk)
    เป็นความเสี่ยงที่เกิดจากความล้มเหลวในการดำเนินการต่อแผนงานที่วางไว้
    หรือจากการกำหนดนโยบาย แผนกลยุทธ์ และนำไปปฏิบัติอย่างไม่เหมาะสม

เพื่อจัดการความเสี่ยงดังกล่าวบริษัทได้จัดทำแผนกลยุทธ์ตามแนวทางแผนงานธุรกิจ 3 ปี ซึ่งแผน
กลยุทธ์ดังกล่าวอ้างอิงจากข้อมูลบ่งชี้ที่สำคัญทางการเงิน
การวิเคราะห์ข้อมูลจากแหล่งภายในและภายนอกองค์กร
รวมถึงความเห็นชอบของฝ่ายบริหารที่สามารถรองรับความเสี่ยงและสิ่งแวดล้อมทางธุรกิจที่เปลี่ยนแปลงได้อย่างเหมาะสม

2.  ความเสี่ยงด้านการประกันภัย (Insurance Risk)
    เป็นความเสี่ยงที่ก่อให้เกิดความสูญเสียทางการเงินจากการจัดกรมธรรม์ประกันภัย
    และกำหนดราคาที่ไม่เหมาะสม
    อันส่งผลให้เกิดภาระผูกพันในด้านการชำระค่าสินไหมทดแทนที่ไม่มีประสิทธิภาพและประสิทธิผล
    โดยบริษัทได้พิจารณาแนวทางจัดการความเสี่ยง ดังนี้

    1.  มีการจัดตั้งคณะกรรมการพิจารณาการรับประกันภัย เพื่อพัฒนาปรับปรุงผลิตภัณฑ์
        และกำหนดราคาให้ตอบสนองความต้องการของลูกค้า และสามารถแข่งขันได้

    2.  มีการกำหนดนโยบายและมาตรฐานการรับประกันภัย รวมถึงจัดทำคู่มือการรับประกันภัย
        และอำนาจในการพิจารณารับประกันภัย
        เพื่อใช้เป็นแนวทางในการพิจารณารับประกันภัยและควบคุมความเสี่ยงภัยให้อยู่ในระดับที่ยอมรับได้

    3.  มีการจัดทำกลยุทธ์การบริหารการประกันภัยต่อ
        โดยมีการเอาประกันภัยต่อทั้งแบบกำหนดสัดส่วน และไม่กำหนดสัดส่วน
        โดยกำหนดไว้เป็นนโยบายและการบริหารความเสี่ยงด้านประกันภัยต่อให้สอดคล้องตามนโยบายการรับประกันภัยของบริษัทในแต่ละปี

3.  ความเสี่ยงด้านตลาด (Market Risk)
    เป็นความเสี่ยงที่เกิดจากความผันผวนในมูลค่าของทรัพย์สิน เช่น อัตราดอกเบี้ย
    หลักทรัพย์หรือราคาหุ้น หรืออัตราแลกเปลี่ยน เป็นต้น ส่งผลเสียหายทางด้านการเงิน
    กล่าวคือทำให้มูลค่าของทรัพย์สินลดลง
    โดยบริษัทได้พิจารณาความเสี่ยงและแนวทางจัดการความเสี่ยง ดังนี้

    1.  กำหนดนโยบายการลงทุน และแผนการลงทุน ที่เน้นการลงทุนด้วยความระมัดระวัง
        คัดเลือกการลงทุนที่เหมาะสม ให้ความสำคัญเรื่องความปลอดภัยของเงินต้น
        และผลตอบแทนจากการลงทุน ภายใต้ความเสี่ยงที่รับได้

    2.  การบริหารจัดการการลงทุน
        บริษัทมีนโยบายว่าจ้างสถาบันการเงินที่มีความเชี่ยวชาญดำเนินการ
        เพื่อให้เกิดผลตอบแทนจากการลงทุนที่เหมาะสม
        และลดความเสี่ยงที่เกิดจากความผันผวนของตลาด
        โดยมีการรายงานผลให้บริษัทรับทราบอย่างต่อเนื่อง

    3.  มีการเฝ้าระวังและติดตามความเคลื่อนไหวของอัตราดอกเบี้ย
        อัตราแลกเปลี่ยนที่มีผลกระทบกับบริษัท
        เพื่อปรับเปลี่ยนนโยบายการบริหารการเงินให้เหมาะสมกับทิศทางเศรษฐกิจ

4.  ความเสี่ยงด้านการกระจุกตัว (Concentration Risk)
    เป็นความเสี่ยงจากการลงทุนในตราสารหนี้หรือตราสารทุนที่ออกโดยผู้ออกตราสารรายใดรายหนึ่งมากเกินไป
    หรือจากการให้กู้ยืมเงินแก่ลูกหนี้รายใดรายหนึ่งมากเกินไป
    หรือจากการถือครองอสังหาริมทรัพย์และทรัพย์สินดำเนินงานมากเกินไป
    หรือจากการเอาประกันภัยต่อกับบริษัทใดบริษัทหนึ่งหรือในระดับใดระดับหนึ่งมากเกินไป
    หรือการกระจุกตัวของภัยที่รับประกันภัยในด้านต่างๆ
    โดยบริษัทได้พิจารณาความเสี่ยงและแนวทางจัดการความเสี่ยง ดังนี้

    1.  ด้านการรับประกันภัย มีการกำหนดขีดจำกัดในการรับเสี่ยงภัย
        และกระจายการรับประกันภัยในแต่ละความเสี่ยงอย่างเหมาะสม
        รวมทั้งมีการควบคุมและติดตามผลโดยใช้ระบบ Block Management

    2.  สำหรับการบริหารการประกันภัยต่อเพื่อลดภาวะความเสี่ยงจากการกระจุกตัวนั้น
        บริษัทให้ความสำคัญตั้งแต่กระบวนการคัดเลือกผู้รับประกันภัยต่อที่มีคุณภาพ
        โดยพิจารณาจากการจัดอันดับความน่าเชื่อถือของบริษัทประกันภัยต่อ
        นอกจากนี้ยังให้ความสำคัญกับกระบวนการติดตามและประเมินความมั่นคงทางการเงินรวมถึงการกระจายคู่สัญญาประกันภัยต่อ

5.  ความเสี่ยงด้านเครดิต (Credit Risk)
    เป็นความเสี่ยงที่เกิดจากการที่คู่สัญญาไม่สามารถปฏิบัติตามภาระที่ตกลงไว้กับบริษัทประกันภัย
    ซึ่งจะส่งผลกระทบในเชิงลบต่อการจัดอันดับความเสี่ยงด้านเครดิต

เพื่อจัดการความเสี่ยงดังกล่าวบริษัทได้จัดให้มีการกำกับดูแล ควบคุมการลงทุน
และสถานะลงทุนของบริษัท
ให้เป็นไปตามนโยบายของบริษัทและข้อกำหนดของหน่วยงานราชการที่เกี่ยวข้อง
ผ่านคณะกรรมการพิจารณาการลงทุน
รวมทั้งมีการทบทวนความเหมาะสมของสัดส่วนการลงทุนให้สอดคล้องกับความน่าเชื่อถือของแหล่งการลงทุน

6.  ความเสี่ยงด้านสภาพคล่อง (Liquidity Risk) เกิดจากการบริหารสินทรัพย์ลงทุน หนี้สิน
    รายได้และค่าใช้จ่ายไม่สอดคล้องกัน เป็นความเสี่ยงที่เกิดจากการที่ไม่สามารถชำระหนี้สิน
    และภาระผูกพันเมื่อถึงกำหนด หรือไม่สามารถจัดหาเงินทุนให้เพียงพอ
    อันเกิดจากการรับชำระเบี้ยประกันไม่ได้ อีกทั้ง
    ไม่สามารถจัดเก็บเงินจากลูกหนี้ได้หรือจัดเก็บไม่ได้ภายในระยะเวลาที่กำหนด
    ล่าช้าไม่ทันต่อการจ่ายค่าสินไหมทดแทน หรือค่าใช้จ่ายดำเนินงาน
    หรือการที่มีเงินสดไม่เพียงพอต่อการจ่ายค่าสินไหมทดแทนและค่าใช้จ่ายอื่นๆ
    โดยบริษัทได้พิจารณาความเสี่ยงและแนวทางจัดการความเสี่ยง ดังนี้

    1.  มีการบริหาร ควบคุม และติดตามอัตราส่วนสภาพคล่องอย่างใกล้ชิด
        และจัดสรรเงินลงทุนส่วนหนึ่งเป็นเงินฝากธนาคารซึ่งมีสภาพคล่องสูง
        เพื่อให้เพียงพอต่อการรองรับกับภาระหนี้ที่เกิดจากสัญญาประกันภัย
        และความต้องการใช้เงินในแต่ละช่วงเวลา

    2.  ติดตามค่าเบี้ยประกันภัยค้างชำระทั้งในส่วนของเบี้ยประกันภัยโดยตรงค้างชำระ
        และเบี้ยประกันภัยต่อค้างชำระเป็นประจำ
        เพื่อควบคุมให้อัตราเบี้ยประกันภัยค้างชำระอยู่ในระดับที่เหมาะสม
        และไม่มีผลกระทบต่อสภาพคล่องของบริษัท

7.  ความเสี่ยงด้านปฏิบัติการ (Operation Risk)
    เป็นความเสี่ยงที่เกิดขึ้นจากความผิดพลาดในการปฏิบัติงาน
    รวมถึงการทุจริตหรือประพฤติมิชอบจากบุคลากรของบริษัท
    โดยบริษัทได้พิจารณาความเสี่ยงและแนวทางจัดการความเสี่ยง ดังนี้

    1.  มีการจัดทำคู่มือ วิธีการ
        และระเบียบปฏิบัติงานที่ชัดเจนและเหมาะสมกับนโยบายการบริหารงานของบริษัท
        รวมถึงกฎหมายต่างๆที่เกี่ยวข้อง
        เพื่อลดความเสี่ยงที่อาจเกิดขึ้นจากความผิดพลาดในการปฏิบัติงาน

    2.  มีกระบวนการในการตรวจสอบ และควบคุมภายในที่เหมาะสม
        ครอบคลุมทุกกระบวนการทำงานที่สำคัญของบริษัท
        นอกจากนี้บริษัทยังกำหนดให้มีหน่วยงานตรวจสอบภายใน
        เพื่อตรวจประเมินความถูกต้องและความโปร่งใสในการปฏิบัติงานในทุกกิจกรรมของบริษัท
        ซึ่งจะส่งผลให้เกิดความมั่นใจว่าผลการดำเนินงานจะเป็นไปตามมาตรฐานที่บริษัทกำหนดไว้
        และสอดคล้องตามข้อกำหนดกฎหมายที่เกี่ยวข้อง

    3.  มีการปลูกฝังค่านิยมและสร้างจิตสำนึกที่ดีในการปฏิบัติงานอย่างซื่อสัตย์สุจริตให้กับพนักงานในทุกระดับ

    4.  มีการออกระเบียบว่าด้วยเรื่อง
        คอมพิวเตอร์และความปลอดภัยของระบบและข้อมูลคอมพิวเตอร์
        เพื่อใช้ป้องกันการปฏิบัติงานเกี่ยวกับคอมพิวเตอร์ที่ไม่เหมาะสม

8.  ความเสี่ยงด้านการปฏิบัติตามกฎหมาย (Compliance Risk)
    เป็นความเสี่ยงที่เกิดจากการไม่ปฏิบัติตามกฎหมายที่เกี่ยวข้องกับการประกอบธุรกิจ

เพื่อจัดการความเสี่ยงดังกล่าวบริษัทได้กำหนดให้มีหน่วยงาน Compliance
เพื่อรับผิดชอบในการติดตามการเปลี่ยนแปลงกฎหมาย ประกาศ ข้อบังคับต่างๆ
ของหน่วยงานราชการ ที่มีผลกระทบต่อการดำเนินงานของบริษัท
และสื่อสารให้หน่วยงานที่เกี่ยวข้องทราบ
เพื่อปรับเปลี่ยนกระบวนการและวิธีปฏิบัติงานให้สอดคล้องกับการเปลี่ยนแปลงอย่างทันท่วงที

นอกจากนี้ บริษัทได้มีการทบทวนปัจจัยความเสี่ยง
และประเมินความเสี่ยงอย่างต่อเนื่องตามกรอบระยะเวลาที่กำหนดไว้
รวมถึงพิจารณาทบทวนตามสถานการณ์และการเปลี่ยนแปลงที่สำคัญ
ซึ่งอาจมีผลกระทบต่อการดำเนินงานของบริษัท
เพื่อดำเนินการกำหนดมาตรการจัดการความเสี่ยงที่เหมาะสม
และปรับปรุงระบบการบริหารจัดการความเสี่ยงให้มีความเพียงพอต่อการบรรลุเป้าหมายของบริษัท

4.  ทรัพย์สินที่ใช้ในการประกอบธุรกิจ

    1.  สินทรัพย์ถาวร/สินทรัพย์ที่สำคัญในการประกอบธุรกิจ

  ที่ดินและอาคาร

ที่ตั้งสำนักงานใหญ่ของบริษัทตั้งอยู่บนอาคารสำนักงานของบริษัทเป็นอาคารสูง 7 ชั้น
ตั้งอยู่ในบริเวณที่ดินของบริษัทซึ่งมีเนื้อที่ 412 ตารางวา ตั้งอยู่เลขที่ 175-177 ถนนสุรวงศ์
แขวงสุริยวงศ์ เขตบางรัก กรุงเทพมหานคร

ส่วนในต่างจังหวัด บริษัทมีที่ดินอาคารอีก 2 แปลง คือ

แปลงที่ 1 เนื้อที่ 30 ตารางวา พร้อมสิ่งปลูกสร้างอาคาร 3 ชั้น ตั้งอยู่เลขที่ 192/3 หมู่ที่ 1
ถนนสุขุมวิท ตำบลคลองตำหรุ อำเภอเมือง จังหวัดชลบุรี โดยใช้เป็นสถานที่ตั้งสำนักงานสาขาชลบุรี

แปลงที่ 2 เนื้อที่ 18 ตารางวา พร้อมสิ่งปลูกสร้างอาคาร 4 ชั้น ตั้งอยู่เลขที่ 25/27 หมู่ที่ 12
หมู่บ้านรังสิตปทุมพรการเคหะ ถนนพหลโยธิน ตำบลคลองหนึ่ง อำเภอคลองหลวง จังหวัดปทุมธานี
โดยใช้เป็นสถานที่ตั้งสำนักงานสาขาอำเภอคลองหลวง

ณ 31 ธันวาคม 2559 ที่ดินและอาคารดังกล่าวข้างต้น มีมูลค่าทางบัญชีรวม 271.05
ล้านบาทโดยที่ดินมูลค่า 264.69 ล้านบาท และอาคารมูลค่า 6.36 ล้านบาท

เพื่อเป็นการรองรับการบริการผู้เอาประกัน
ในการดำเนินงานด้านการประกันภัยซึ่งป็นธุรกิจหลักของบริษัทนั้น
บริษัทยังมีสำนักงานสาขาสุราษฎร์ธานี สาขานครสวรรค์ สาขาย่อยตรัง สาขาย่อยห้าแยกเกาะยอ
และสาขาย่อยลำปาง เป็นอาคารสำนักงานที่บริษัทเช่าเพื่อบริการลูกค้าในเขตจังหวัดดังกล่าว
และจังหวัดใกล้เคียง

นอกจากอาคารดังกล่าวแล้ว บริษัทยังเป็นเจ้าของกรรมสิทธิ์ในอาคารสูง 20 ชั้น ตั้งอยู่เลขที่
177/1 ถนนสุรวงศ์ แขวงสุริยวงศ์ เขตบางรัก กรุงเทพมหานคร อยู่ติดกับอาคารสูง 7 ชั้น
โดยอาคารดังกล่าวมีพื้นที่ใช้สอยทั้งหมดประมาณ 13,800 ตารางเมตร
สำหรับให้เช่าเป็นที่ตั้งสำนักงานต่าง ๆ อันจะเป็นการเพิ่มพูนรายได้ให้กับบริษัทได้อีก
นอกจากนี้ยังใช้เป็นที่จอดรถ เพื่ออำนวยความสะดวกแก่ลูกค้าด้วย ซึ่งมีมูลค่าทางบัญชี 100.83
ล้านบาท ซึ่งบริษัทได้ทำสัญญาเช่าที่ดินกับบริษัท บางกอกสหนายหน้า จำกัด สัญญาเช่า 30 ปี
นับตั้งแต่วันที่ 6 กรกฎาคม 2535 ครบกำหนดในปี 2565
บริษัทมีภาระผูกพันในการชำระค่าเช่าที่ดินตามสัญญาเช่าในอัตราปีละ 3 ล้านบาท

ภาระผูกพันของทรัพย์สินถาวร

- ไม่มี -

2.  ทรัพย์สินลงทุน

บริษัทมีวัตถุประสงค์ในการลงทุนเพื่อเพิ่มรายได้ของบริษัท โดยจะลงทุนในสินทรัพย์ที่มีความเสี่ยงต่ำ
มีความมั่นคง และให้ผลตอบแทนในอัตราที่เหมาะสม
นอกจากนั้นบริษัทยังได้ปฏิบัติตามหลักเกณฑ์ของประกาศกระทรวงพาณิชย์เรื่องการลงทุนประกอบธุรกิจอื่นของบริษัทประกันวินาศภัย

5.  ข้อพิพาททางกฎหมาย

นอกเหนือจากการฟ้องร้องที่เกิดจากการดำเนินการของบริษัทจากการประกอบธุรกิจวินาศภัยตามปกติแล้ว
บริษัทมีคดีที่อาจมีผลกระทบด้านลบต่อสินทรัพย์ของบริษัทในคดีที่มีจำนวนสูงกว่าร้อยละ 5
ของส่วนของผู้ถือหุ้นตามงบการเงิน ณ วันสิ้นปีบัญชีล่าสุด ดังนี้

คดีศาลแพ่งกรุงเทพใต้ หมายเลขดำที่ พ.925/2556 หมายเลขแดงที่ พ.739/2557

ยื่นฟ้องวันที่ 9 พฤษภาคม 2556

ระหว่าง บริษัทบางกอกสหประกันภัย จำกัด (มหาชน) โจทก์

กับ นางสาวพัชนีย์ น้ำรอบ จำเลยที่ 1

นายประชา อรุณโรจน์ จำเลยที่ 2

ธนาคารไทยพาณิชย์ จำกัด (มหาชน) จำเลยที่ 3

ทุนทรัพย์ 203,307,390 บาท

ฟ้องเรียกค่าเบี้ยประกันภัย และค่าเสียหายจากนายหน้า และผู้ค้ำประกัน

จำเลยที่ 1 และที่ 2 ฟ้องแย้งเรียกค่าขาดรายได้ และค่าผลงานตามสัญญา จำนวน
47,448,719.82 บาท

ศาลชั้นต้นพิพากษาเมื่อวันที่ 7 พฤษภาคม 2557 โดยพิพากษาให้จำเลยที่ 1 และที่ 2
ร่วมกันชำระเงิน 28,740,190.40 บาท พร้อมดอกเบี้ยอัตราร้อยละ 15 ต่อปีของต้นเงินดังกล่าว
นับแต่วันฟ้องเป็นต้นไปจนกว่าจะชำระเสร็จแก่โจทก์ ยกฟ้องโจทก์สำหรับจำเลยที่ 3
ยกฟ้องแย้งจำเลยที่ 1

โจทก์และจำเลยที่ 1 อุทธรณ์

ศาลอุทธรณ์พิพากษา เมื่อวันที่ 30 มิถุนายน 2558 โดยพิพากษาให้จำเลยที่ 1 และจำเลยที่ 2
ร่วมกันชำระเงิน 182,359,326.40 บาท พร้อมดอกเบี้ย ในอัตราร้อยละ 15 ต่อปี
ของต้นเงินดังกล่าว โดยให้จำเลยที่ 3 ร่วมรับผิดในต้นเงินไม่เกิน 47,245,353 บาท
พร้อมดอกเบี้ยในอัตราร้อยละ 15 ต่อปี ของต้นเงินดังกล่าว นับแต่วันฟ้องเป็นต้นไป
จนกว่าจะชำระเสร็จแก่โจทก์

จำเลยที่ 1 ที่ 2 และที่ 3 ฎีกา คดีอยู่ระหว่างการพิจารณาของศาลฎีกา

นอกจากนั้น บริษัทไม่มีคดีที่กระทบต่อการดำเนินธุรกิจของบริษัทอย่างมีนัยสำคัญ
ซึ่งไม่สามารถประเมินผลกระทบเป็นตัวเลขได้
และไม่มีคดีซึ่งมิได้เกิดจากการประกอบธุรกิจโดยปกติของบริษัท

6.  ข้อมูลทั่วไปและข้อมูลสำคัญอื่น

    1.  ข้อมูลทั่วไป

บริษัท บางกอกสหประกันภัย จำกัด (มหาชน) สำนักงานใหญ่ ตั้งอยู่เลขที่ 175 – 177
อาคารบางกอกสหประกันภัย ถนนสุรวงศ์ แขวงสุริยวงศ์ เขตบางรัก กรุงเทพมหานคร 10500
เลขทะเบียนบริษัท บมจ.451 โทรศัพท์ (662) 233-6920, 238-4111 โทรสาร (662)
237-1856 Website http://www.bui.co.th/ E-mail: bui@bui.co.th

บริษัทมีสำนักงานสาขาจำนวน 4 สาขา ประกอบด้วย สาขานครสวรรค์ สาขาอำเภอคลองหลวง
สาขาชลบุรี และสาขาสุราษฎร์ธานี มีสาขาย่อย 3 แห่ง ประกอบด้วย สาขาย่อยลำปาง
สาขาย่อยตรัง และสาขาย่อยห้าแยกเกาะยอ รวมถึง ศูนย์บริการสำนักงานตัวแทนจำนวน 6 แห่ง
ได้แก่ อุดรธานี ขอนแก่น สุรินทร์ สระบุรี กาญจนบุรี และระยอง
เพื่อขยายการให้บริการแก่ลูกค้าในส่วนภูมิภาค

1.  สาขานครสวรรค์ 36/13-14 ถนนโกสีย์ใต้ ตำบลปากน้ำโพ อำเภอเมือง จังหวัดนครสวรรค์
    60000

โทรศัพท์ 0-5633-1885-7 โทรสาร 0-5622-7098

1.  สาขาอำเภอคลองหลวง 25/27 หมู่ 12 ถนนพหลโยธิน ตำบลคลองหนึ่ง อำเภอคลองหลวง
    จังหวัดปทุมธานี 12120

โทรศัพท์ 0-2529-1615, 0-2529-0963 โทรสาร 0-2529-3082

2.  สาขาชลบุรี 192/3 หมู่ 1 ถนนสุขุมวิท ตำบลคลองตำหรุ อำเภอเมือง จังหวัดชลบุรี 20000

โทรศัพท์ 0-3845-8226-7 โทรสาร 0-3845-8226

3.  สาขาสุราษฎร์ธานี 182/100 หมู่ 2 ถนนสุราษฎร์-พุนพิน สุขุมวิท ตำบลมะขามเตี้ย
    อำเภอเมือง จังหวัดสุราษฎร์ธานี 84000

โทรศัพท์ 0-7722-0149, 0-7722-0159 โทรสาร 0-7722-0149

นอกจากนั้นบริษัทยังมีสาขาย่อยที่ให้บริการทางด้านงานสินไหมทดแทนอีก 3 สาขา คือ

1.  สาขาย่อยลำปาง 199/2 ม.13 ถนนลำปาง-งาว ตำบลพิชัย อำเภอเมือง จังหวัดลำปาง
    52000 โทรศัพท์ 0-5438-2847

2.  สาขาย่อยตรัง 2/11 ถนนรักษ์จันทร์ ตำบลทับเที่ยง อำเภอเมือง จังหวัดตรัง 92000
    โทรศัพท์ 0-7521-7770-1

3.  สาขาย่อยห้าแยกเกาะยอ 618/2 หมู่2 ตำบลพะวง อำเภอเมือง จังหวัดสงขลา 90100

โทรศัพท์ 0-7433-4128-9

นายทะเบียนหุ้นสามัญ บริษัท ศูนย์รับฝากหลักทรัพย์ (ประเทศไทย) จำกัด

เลขที่ 62 ถนนรัชดาภิเษก แขวงคลองเตย เขตคลองเตย

กรุงเทพมหานคร 10100

โทรศัพท์ 0-2359-1200-01 โทรสาร 0-2359-1259

ชื่อผู้สอบบัญชีประจำปี 2557 นางสาววรรญา พุทธเสถียร

ผู้สอบบัญชีรับอนุญาตเลขทะเบียน 4387

  บริษัท เอส.เค.แอคเคาน์แต้นท์ เซอร์วิสเซส จำกัด

  128/150-153 อาคารพญาไทพลาซ่า ชั้น 14 ถนนพญาไท แขวงทุ่งพญาไท เขตราชเทวี
  กรุงเทพมหานคร 10400

  โทรศัพท์ 0-2214-6464, 0-2214-6465-70

  โทรสาร 0-2215-4772, 0-2214-6065, 0-2214-6067

  E-mail : skaudit@skaccountant.com

ชื่อผู้สอบบัญชีประจำปี 2558 นายชวาลา เทียนประเสริฐกิจ

ผู้สอบบัญชีรับอนุญาตเลขทะเบียน 4301

  บริษัท ดีลอยท์ ทู้ช โธมัทสุ ไชยยศ สอบบัญชี จำกัด

  อาคารเอไอเอ สาทร ทาวเวอร์ ชั้น 23-27

  11/1 ถนนสาทรใต้ แขวงยานนาวา เขตสาทร กรุงเทพมหานคร 10120

  โทรศัพท์ 0-2034-0000

  โทรสาร 0-2034-0100

ชื่อผู้สอบบัญชีประจำปี 2559 นายชวาลา เทียนประเสริฐกิจ

ผู้สอบบัญชีรับอนุญาตเลขทะเบียน 4301

  บริษัท ดีลอยท์ ทู้ช โธมัทสุ ไชยยศ สอบบัญชี จำกัด

  อาคารเอไอเอ สาทร ทาวเวอร์ ชั้น 23-27

  11/1 ถนนสาทรใต้ แขวงยานนาวา เขตสาทร กรุงเทพมหานคร 10120

  โทรศัพท์ 0-2034-0000

  โทรสาร 0-2034-0100